SKRIFTLIG FORESPØRGSEL E-1796/03

af Christopher Huhne (ELDR) til Kommissionen

(28. maj 2003)

Om: Udligning til Kommissionen

Hvor mange penge er der i alt blevet udbetalt til hver af de nuværende kommissærer i henhold til den justeringskoofficient-ordning, hvis juridiske grundlag netop er blevet kendt ugyldigt?

Er alle disse beløb eller en del af dem blevet tilbagebetalt?

Svar afgivet på Kommissionens vegne af Neil Kinnock

(31. juli 2003)

Retsgrundlaget for justeringskoefficient-ordningen (det vægtede overførselssystem) er, som den finder anvendelse på medlemmerne af Domstolen, Revisionsretten og Kommissionen, aldrig blevet kendt ugyldig. Som Domstolen altid har fastslået, senest den 9. oktober 2002, har det vægtede overførselssystem, som det finder anvendelse på medlemmer af nævnte institutioner, tværtimod altid været og vedbliver med at være lovligt og i fuld overensstemmelse med bestemmelserne.

Alle betalinger, der har fundet sted i den tid, Domstolen, Revisionsretten og Kommissionen har eksisteret, har derfor været og vedbliver med at være lovlige, gyldige og i overensstemmelse med budgetreglerne. Det er derfor ubegrundet, at medlemmerne af Domstolen, Revisionsretten og Kommissionen skulle tilbagebetale de pågældende beløb.

Den misforståelse, der ligger i det ærede medlems spørgsmål, dvs. at retsgrundlaget for det vægtede overførselssystem skulle være blevet kendt ugyldigt, skyldes muligvis visse mere eller mindre nøjagtige beretninger fra 2002 om systemet.

Disse beretninger synes at være opstået som følge af en afgørelse, som medlemmer af Revisionsretten i maj 2002 traf om at suspendere anvendelsen af systemet med virkning fra den 1. juli 2002 og ikke at anvende systemet igen, medmindre og før retsgrundlaget for systemet var afklaret. Kommissionen blev underrettet om denne afgørelse af Revisionsretten, og kommissærerne besluttede den 7. juni 2002 at følge samme praksis. Kort efter traf medlemmerne af Domstolen en tilsvarende afgørelse.

Domstolen bekræftede derefter på ny i oktober 2002 sin hidtidige faste opfattelse af det vægtede overførselssystems lovlighed. Medlemmerne af Domstolen begyndte derfor på ny at anvende systemet i januar 2003. Den 9. januar 2003 blev Kommissionen underrettet af Revisionsretten om, at dens medlemmer også var begyndt at anvende systemet igen. Kommissionen har ikke ændret sin suspensionsafgørelse fra juni 2002, og denne afgørelse er stadig gældende.

Alle disse oplysninger er blevet beskrevet udførligt i flere svar på forespørgsler fra medlemmer af Europa-Parlamentet siden efteråret 2002.

Som det ærede medlem ved, er kommissionsmedlemmernes lønninger og godtgørelser offentlig kendte, hvilket også gælder betingelserne for at anvende det vægtede overførselssystem. Kommissionen har altid påset, at lønningerne udbetales og de vægtede overførsler foretages i nøje overensstemmelse med de gældende regler, herunder også de regler, der gælder for begrænsninger. Kommissionen mener imidlertid ikke, at der er nogen legitim offentlig interesse i at forelægge oplysninger om, hvordan medlemmer af Kommissionen, Domstolen eller Revisionsretten tilrettelægger deres personlige finansielle sager i forbindelse med de ordninger, de har anvendt og fortsat anvender fuldt lovligt.